આર્થિક સમીકરણોની સમીક્ષા કર્યા પછી હવે જરા સોશિયો-ઇકોનોમિક સ્થિતિ પણ જાણીએ. સૌ પ્રથમ રાજ્યની વસતીનું ગણિત સમજીએ તો ૧ માર્ચ, ૨૦૧૧ના રોજ ૩.૧૫ કરોડ પુરુષ અને ૨.૮૯ કરોડ સ્ત્રીઓ સાથે ગુજરાતની વસતી ૬.૦૪ કરોડ હતી. ગ્રામિણ અને શહેરી વિસ્તારમાં વસતીનો છેલ્લાં ૫૦ વર્ષનો ચાર્ટ જોઈએ તો ૧૯૬૧માં રાજ્યમાં ગ્રામિણ વસતી ૧.૫૩ કરોડની સામે શહેરી વસતી તેના ત્રીજા ભાગની એટલે કે માત્ર ૫૩ લાખ હતી. ક્રમશઃ શહેરોમાં વસતીવધારાની ટકાવારી વધતી ગઈ અને ગામડાઓમાં ઘટતી ગઈ. પરિણામ એ આવ્યું કે ૨૦૧૧માં ગ્રામિણ વસતી ૩.૪૭ કરોડ અને શહેરી વસતી ૨.૫૭ કરોડ હતી. આ ૫૦ વર્ષોમાં ગ્રામિણ વસતી બમણી થઈ જ્યારે શહેરી વસતીમાં પાંચ ગણો વધારો થયો છે.